

VENDIM
Nr. 823, datë 26.12.2024

PËR MIRATIMIN E RREGULLORES “PËR SIGURIMIN FIZIK TË INFORMACIONIT TË KLASIFIKUAR ‘SEKRET SHTETËROR’ TË NATO-s, TË BASHKIMIT EVROPIAN, TË SHTETEVE DHE ORGANIZATAVE TË TJERA NDËRKOMBËTARE”[footnoteRef:2] [2:  Ky projektvendim është përafruar pjesërisht me:
vendimin e Këshillit, të datës 23 shtator 2013, “Mbi rregullat e sigurisë për mbrojtjen e informacionit të klasifikuar të BE-së” (2013/488 / BE), nr. CELEX 32013D0488, Fletore Zyrtare e Bashkimit Evropian, seria L, nr. 274, datë 15.12.2013, faqe 1–50.] 


Në mbështetje të nenit 100 të Kushtetutës dhe të neneve 36, pika 3, 37, pika 5, dhe 38, pika 3, të ligjit nr. 10/2023, “Për informacionin e klasifikuar”, me propozimin e Kryeministrit, Këshilli i Ministrave

VENDOSI:

1. Miratimin e rregullores “Për sigurimin fizik të informacionit të klasifikuar ‘Sekret shtetëror’ të NATO-s, të Bashkimit Evropian, të shteteve dhe organizatave të tjera ndërkombëtare”, sipas tekstit që i bashkëlidhet këtij vendimi dhe është pjesë përbërëse e tij.
2. Vendimi nr. 189, datë 4.3.2015, i Këshillit të Ministrave, “Për sigurimin fizik të informacionit të klasifikuar ‘Sekret shtetëror’ të NATO-s, BE-së, shteteve dhe organizatave të tjera ndërkombëtare”, shfuqizohet.
Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama

RREGULLORE 

PËR SIGURIMIN FIZIK TË INFORMACIONIT TË KLASIFIKUAR “SEKRET SHTETËROR” TË NATO-S, TË BASHKIMIT EVROPIAN, TË SHTETEVE DHE ORGANIZATAVE TË TJERA NDËRKOMBËTARE

KREU I
DISPOZITA TË PËRGJITHSHME

Neni 1
Objekti

Objekti i kësaj rregulloreje është përcaktimi i rregullave për sigurimin fizik të informacionit të klasifikuar “Sekret shtetëror” të NATO-s, BE-së, të shteteve dhe organizatave të tjera ndërkombëtare, në zonat teknikisht të sigurta, mënyrat e sigurisë fizike dhe evakuimin e informacionit të klasifikuar. 

Neni 2
Qëllimi

[bookmark: _GoBack]Qëllimi i kësaj rregulloreje është përcaktimi i rregullave për sigurimin fizik, për mbrojtjen e informacionit të klasifikuar nga humbja, dëmtimi, rrjedhja, komprometimi ose ekspozimi i paautorizuar. 
Neni 3
Fusha e veprimit

1. Kjo rregullore zbatohet nga institucionet e administratës publike dhe operatorët ekonomikë, të cilët duhet të marrin masa për sigurinë fizike të informacionit të klasifikuar.
2. Sigurimi fizik i informacionit të klasifikuar ndërmjet Republikës së Shqipërisë, NATO-s, BE-së, shtetit apo organizatës ndërkombëtare, ndërmjet institucioneve shtetërore të vendit me homologët e tyre, me të cilët janë lidhur marrëveshje ndërkombëtare, bëhet në përputhje me këto marrëveshje.

Neni 4
Përkufizime

Në kuptim të kësaj rregulloreje, termat e mëposhtëm kanë këto kuptime: 
1. “Perimetri i sigurisë”, kufiri fizik i zonave të sigurisë, ku ruhet apo administrohet informacioni i klasifikuar “Sekret shtetëror” i NATO-s, BE-së, shteteve dhe organizatave të tjera ndërkombëtare në institucionet shtetërore dhe operatorët ekonomikë.
2. “Struktura e sigurisë/oficeri i sigurisë”, punonjësit/nëpunësit në strukturën organike të institucionit ose të operatorit ekonomik, të caktuar me urdhër të veçantë nga titullari i institucionit ose të administratorit të operatorit ekonomik, të cilët ndjekin dhe mbikëqyrin zbatimin e legjislacionit në fuqi për informacionin e klasifikuar “Sekret shtetëror” të NATO-s, BE-së, të shteteve dhe organizatave të tjera ndërkombëtare në institucionet shtetërore dhe operatorët ekonomikë. 
3. “Dezinfektimi elektronik”, tërësia e masave organizative-teknike, që lidhet me verifikimin e pastërtisë së ambienteve brenda perimetrit të zonave të sigurisë nga ndërhyrjet e paautorizuara me mjete teknike stacionare dhe aparatura elektronike ambientale në ndërtesat, zyrat, dhomat, pajisjet ku prodhohet, regjistrohet, shfrytëzohet, transmetohet, ruhet, arkivohet dhe shkatërrohet informacioni i klasifikuar “Sekret shtetëror”, i NATO-s, BE-së, shteteve dhe organizatave të tjera ndërkombëtare, me qëllim marrjen e këtij informacioni dhe përcjelljen ndaj të tretëve me pasojë cenimin e sigurisë kombëtare.

KREU II
ZONAT E SIGURISË DHE KRITERET NË ZONAT TEKNIKISHT TË SIGURTA

Neni 5
Siguria fizike

1. Të gjitha ambientet, ndërtesat, zyrat, dhomat dhe zonat e tjera, në të cilat informacioni i klasifikuar “Sekret shtetëror” i NATO-s dhe BE-së, shteteve dhe organizatave të tjera ndërkombëtare ruhet, trajtohet dhe/ose diskutohet, duhet të mbrohet nga masat e duhura të sigurisë fizike.
2. Për nivelin e masave të sigurimit fizik për informacionin e klasifikuar merren parasysh faktorët e mëposhtëm:
a) Niveli i klasifikimit të informacionit;
b) Sasia dhe forma e informacionit të klasifikuar (kopje e shtypur dhe/ose elektronike) të ruajtura dhe/ose në proces përpunimi;
c) Kontrolli i aksesit dhe i zbatimit të parimit “nevojë për njohje”;
ç) Kërcënimi nga shërbimet e inteligjencës të vendeve jomiqësore ndaj vendit tonë, të NATO-s, BE-së ose një vendi anëtar të NATO-s ose BE-së;
d) Vlerësimi i kërcënimit në nivel lokal i terrorizmit, spiunazhit, sabotimit dhe krimit të organizuar;
dh) Mënyra e ruajtjes së informacionit të klasifikuar (p.sh.: kopje fizike, elektronike ose i koduar). 
3. Masat e sigurimit fizik kanë për qëllim mbrojtjen e informacionit të klasifikuar “Sekret shtetëror” të NATO-s, BE-së, të shteteve dhe organizatave të tjera ndërkombëtare nga:
a) veprimtaria e shërbimeve të huaja;
b) sulmet terroriste;
c) vjedhja, dëmtimi, komprometimi, humbja, shkatërrimi;
ç) njohja nga persona të paautorizuar dhe të pacertifikuar; 
d) hyrja e fshehtë ose me forcë në zonat e sigurisë, ku ruhet dhe trajtohet informacioni i klasifikuar;
dh) kërcënimi i brendshëm (duke zbuluar e vepruar);
e) të gjitha incidentet e sigurisë sa më shpejt të jetë e mundur (duke penguar e vepruar).

Neni 6
Zonat e sigurisë

1. Informacioni i klasifikuar “Sekret shtetëror” i nivelit “Tepër sekret” i NATO-s “Cosmic Top Secret (CTS)” dhe i BE-së “EU Top Secret/Tres Secret UE” prodhohet e administrohet në zonat e sigurisë të klasit të parë.
2. Informacioni i klasifikuar i nivelit “Sekret” e poshtë, për “Sekretin shtetëror”, i NATO-s dhe BE-së, prodhohet e administrohet në zonat e sigurisë të klasit të parë dhe të dytë.
3. Informacioni i klasifikuar “Sekret shtetëror” i nivelit “I kufizuar”, i NATO-s “NATO Restricted (NR)” dhe i BE-së “EU Restricted/Restreint UE” mund të prodhohet dhe administrohet edhe në zonën administrative.
4. Në planin e masave, që shoqëron urdhrin për ndarjen e zonave të sigurisë, përcaktohen edhe:
a) masat e jashtme të sigurisë fizike, që duhet të përcaktojnë qartë perimetrin e sigurisë (gardhi rrethues), barrierat fizike, ndriçimin e sigurisë, mbulimi me kamera sigurie, të cilat pengojnë hyrjen e paautorizuar në zonat e sigurisë;
b) kontrolli në pikat e hyrjes, sistemin e kontrollit të brendshëm të lëvizjes dhe të zjarrit, mbikëqyrjen me kamera, skemën e vendosjes së rojeve të sigurisë;
c) masat e sigurisë fizike, që lidhen me dyert, dritaret dhe kasafortat/dollapët metalikë, të cilët duhet të pengojnë aksesin e paautorizuar dhe mundësinë e reagimit nga forcat e sigurisë.

Neni 7
Zonat e sigurisë të klasit të parë, të dytë dhe administrative

1. Brenda perimetrit të hapësirave të institucionit dhe operatorëve ekonomikë, ku qarkullon informacioni i klasifikuar “Sekret shtetëror” i NATO-s, BE-së, shteteve dhe organizatave të tjera ndërkombëtare, përcaktohen zonat e sigurisë, si më poshtë vijon:
a) “Zonë e sigurisë e klasit të parë” është zona, në të cilën prodhohet, regjistrohet, shfrytëzohet, shumëfishohet, ruhet, transmetohet, arkivohet dhe diskutohet informacion i klasifikuar “Sekret shtetëror” i NATO-s, BE-së, shteteve dhe organizatave të tjera ndërkombëtare, të nivelit “Konfidencial” e lart. Zona të sigurisë të klasit të parë mund të jenë hapësirat ku vendosen njësitë organizative përgjegjëse për informacionin e klasifikuar (protokolli, kartoteka, arkivi), Zyra e Regjistrit Qendror të NATO-s dhe BE-së, zyra e nënregjistrit/pikat e kontrollit të NATO-s dhe BE-së, dhomat e serverit për informacionin e klasifikuar, qendrat e komunikimit, shifra, qendrat operacionale dhe hapësirat e tjera, që vlerësohen nga titullari i institucionit. Një zonë e tillë kërkon: 
i. një perimetër të mbrojtur e të përcaktuar qartë;
ii. kontrollin e të gjitha hyrje-daljeve;
iii. kontroll të brendshëm të rreptë dhe të përforcuar;
iv. lejimin e hyrjes vetëm për personat e certifikuar përshtatshmërish dhe të autorizuar specifikisht nga titullari i institucionit për të hyrë në këtë zonë;
b) “Zonë sigurie e klasit të dytë” është zona, në të cilën prodhohet, regjistrohet, shfrytëzohet, shumëfishohet, ruhet, transmetohet, arkivohet dhe diskutohet informacion i klasifikuar “Sekret shtetëror” i NATO-s, BE-së, shteteve dhe organizatave të tjera ndërkombëtare të niveleve “Sekret”, “Konfidencial”, “I kufizuar” në një mënyrë të tillë që kontrollet e brendshme të vendosura shmangin aksesin e paautorizuar në informacion të klasifikuar. Një zonë e tillë kërkon:
i. një perimetër të mbrojtur e të përcaktuar qartë;
ii. kontroll të të gjitha hyrje-daljeve;
iii. një sistem kontrolli, që pranon hyrjen e pashoqëruar vetëm për individët e pajisur me Certifikatë Sigurie Personeli (CSP) dhe posaçërisht të autorizuar për të hyrë në këtë zonë. Për të gjithë individët e tjerë, vizitor ose operator ekonomik hyrja do të bëhet e shoqëruar nga personeli i sigurisë ose një person i autorizuar;
c) “Zona administrative” është zona përreth zonave të sigurisë së klasit të parë dhe të dytë, me një perimetër të caktuar, ku ekzistojnë mundësitë për monitorimin dhe kontrollin e personave dhe të mjeteve. Në këto zona mund të administrohet vetëm informacioni i klasifikuar i nivelit “I kufizuar”.
2. Institucionet shtetërore dhe operatorët ekonomikë kanë për detyrë të marrin masa për sigurimin fizik të mjediseve ku prodhohet, regjistrohet, shfrytëzohet, shumëfishohet, transmetohet, ruhet, arkivohet dhe shkatërrohet informacioni i klasifikuar “Sekret shtetëror” i NATO-s, BE-së, të shteteve dhe organizatave të tjera ndërkombëtare. 
3. Mirëmbajtja e ambienteve brenda perimetrit të zonave të sigurisë duhet të bëhet në çdo rast dhe gjatë të gjithë kohës, nën mbikëqyrjen e personelit të sigurisë ose personave të autorizuar. 
4. Në rastet kur organizohen takime apo konferenca, në të cilat trajtohet informacioni i klasifikuar i NATO-s ose BE-së, ndërmjet institucioneve shtetërore dhe strukturave të NATO-s ose BE-së, masat e sigurimit fizik merren në përputhje me politikën e sigurisë së NATO-s dhe BE-së.

Neni 8
Zona teknikisht e sigurt dhe kriteret e përcaktimit

1. Zona teknikisht e sigurt nënkupton një zonë të përcaktuar brenda ose jashtë zonave të sigurisë, për zhvillimin e një takimi, aktiviteti apo konference në të cilën do të diskutohet informacioni i klasifikuar.
2. Zona teknikisht e sigurt është zona provizore në të cilën organizohen takime që përmbajnë informacion të klasifikuar. Këto zona duhet të plotësojnë këto kritere:
a) Të përcaktohet saktë vendi, ambienti brenda apo jashtë institucionit shtetëror, ku do të jetë zona;
b) Të jenë të përkohshme sipas afatit të zhvillimit të aktivitetit;
c) Të përcaktohet niveli i klasifikimit të informacionit, që do të trajtohet në zonën teknikisht të sigurt.

Neni 9
Masat e sigurisë së zonës teknikisht të sigurt

1. Zona teknikisht e sigurt propozohet nga oficeri i sigurisë/struktura e sigurisë së institucionit dhe miratohet me urdhër të titullarit të institucionit.
2. Zona teknikisht e sigurt i nënshtrohet rregullave të sigurisë fizike dhe kërkesave për mbrojtje kundër sulmeve teknike dhe elektronike (përgjimeve).
3. Zona teknikisht e sigurt mbyllet me çelësa dhe ruhet fizikisht gjatë të gjithë periudhës së takimit, aktivitetit apo konferencës. 
4. Në rast se kur në zonën teknikisht të sigurt diskutohet informacioni i klasifikuar i nivelit “Konfidencial” e lart, duhet që pjesëmarrësit të jenë të certifikuar përshtatshmërish.
5. Gjatë zhvillimit të takimit, të aktivitetit apo të konferencës në zonën teknikisht të sigurt ndalohet futja e pajisjeve elektronike të paautorizuara. 
6. Përpara zhvillimit të takimit, të aktivitetit apo të konferencës, ku do të trajtohet informacioni i klasifikuar, zona teknikisht e sigurt i nënshtrohet dezinfektimit elektronik. 
7. Masat e sigurisë fizike në zonën teknikisht të sigurt gjatë të gjithë periudhës së zhvillimit të takimit, aktivitetit apo konferencës, kontrollohen nga oficeri i sigurisë/struktura e sigurisë së institucionit ose persona të tjerë të autorizuar nga titullari i institucionit, të certifikuar përshtatshmërish, sipas nivelit të informacionit të klasifikuar që do të trajtohet në aktivitet. 

KREU III
MËNYRAT E SIGURISË FIZIKE

Neni 10
Siguria teknike, elektronike dhe sigurimi me rojë

Institucionet e administratës publike ose operatorët ekonomikë, në kuadrin e një prokurimi të klasifikuar, marrin masa, sipas akteve nënligjore në fuqi, për zbatimin e mënyrave të sigurisë fizike të informacionit të klasifikuar.

Neni 11
Siguria teknike 

1. Informacioni i klasifikuar “Sekret shtetëror” i shteteve dhe organizatave të tjera ndërkombëtare administrohet nga njësia organizative përgjegjëse për informacionin e klasifikuar dhe mbahet në kasaforta apo dollapë metalikë të vendosur në zonën e sigurisë të klasit të parë. 
2. Informacioni i klasifikuar i NATO-s dhe BE-së administrohet nga zyrat e sistemit të regjistrit qendror të NATO-s dhe BE-së e mbahet në kasaforta të sigurta, të përshtatshme dhe të autorizuara nga AKSIK-u, të vendosura në zonën e sigurisë të klasit të parë. Informacioni i klasifikuar i NATO-s mbahet veçmas nga informacioni i klasifikuar i BE-së.
3. Në fund të ditës së punës ose në rastet kur punonjësi, gjatë orarit zyrtar, largohet, për arsye të ndryshme, nga ambientet e punës, informacioni i klasifikuar sigurohet në kasaforta apo dollapë metalike. 
4. Një kopje e çelësave/kodeve të derës së zyrës të njësisë organizative përgjegjëse për informacionin e klasifikuar, mbahet nga eprori direkt, mbyllur në një zarf të siguruar me shenjë sigurie dhe e vulosur.
5. Një kopje e çelësave/kodeve të derës dhe të kasafortës të zyrave të sistemit të regjistrit qendror të NATO-s dhe BE-së mbahet nga eprori direkt, i mbyllur në një zarf të siguruar me shenjë sigurie dhe e vulosur. 
6. Hapja e zarfit dhe përdorimi i çelësave dhe kodeve bëhet me urdhër të titullarit të institucionit për informacionin e klasifikuar “Sekret shtetëror”, të shteteve dhe organizatave të tjera ndërkombëtare. Në këto raste me urdhër të titullarit të institucionit ngrihet një komision me jo më pak se tre anëtarë dhe mbahet procesverbali përkatës.
7. Në ambientet ku prodhohet, regjistrohet, shfrytëzohet, transmetohet, ruhet, arkivohet dhe shkatërrohet informacioni i klasifikuar “Sekret shtetëror” i NATO-s, BE-së, të shteteve dhe organizatave të tjera ndërkombëtare, lejohet vetëm hyrja e personave të autorizuar nga titullari i institucionit ose eprori direkt dhe të certifikuar përshtatshmërish nga AKSIK-u.
8. Ndalohet futja dhe përdorimi, në ambientet ku punohet me informacionin e klasifikuar, i pajisjeve elektronike të paautorizuara.
9. Ndalohet mbajtja e pajisjeve, të cilat mund të shkaktojnë zjarr, si: furnela elektrike, të gazit, fenerëve ndriçues me lëndë djegëse, si dhe pirja e duhanit në ambientet ku punohet me informacionin e klasifikuar. Ndriçimi dhe rrjeti elektrik vendosen sipas kërkesave të shërbimit të mbrojtjes nga zjarri.
10. Institucionet shtetërore, që punojnë me informacionin e klasifikuar, janë të detyruara të marrin masa për krijimin e barrierave fizike, të cilat mbikëqyren me roja dhe mjete teknike.
11. Barrierat fizike vendosen me qëllim që:
a) të shmangin hyrjen me forcë ose të fshehtë të personave dhe të mjeteve të paautorizuara; 
b) të bëjnë të mundur ndarjen e mjediseve për personelin brenda institucionit dhe futjen në zonën e sigurisë vetëm në bazë të parimit të “nevojës për t’u njohur”; 
c) të zbulojnë dhe ndalojnë veprimet e personelit të pandershëm, i cili përpiqet të hyjë në informacione me nivele më të larta klasifikimi;
ç) të parandalojnë hyrjen e dukshme dhe të padukshme të personave dhe mjeteve të paautorizuara; 
d) të pengojnë hyrjen në zonat e sigurisë të personave e mjeteve të paautorizuara, me qëllimin për t’u dhënë kohë për reagim forcave të sigurisë;
dh) të vendosen procedurat e kontrollit për personat dhe mjetet e autorizuara, përmes pikave të hyrjeve të caktuara.

Neni 12
Siguria elektronike

1. Institucionet e administratës publike ose operatorët ekonomikë në kuadrin e realizimit të një prokurimi të klasifikuar, në çdo zonë sigurie dhe në mjediset ku punohet me informacionin e klasifikuar, marrin masa për vendosjen e pajisjeve dhe sistemeve të sigurimit elektronik, si: sistem sinjalizimi kundër ndërhyrjeve të paautorizuara, sistem alarmi kundër zjarrit, sistem zbulimi me rreze infra të kuqe të lëvizjeve, sistem monitorimi të rrjetit të kamerave me qark të mbyllur.
2. Monitorimi i sistemeve elektronike të sigurisë kryhet nga persona të certifikuar përshtatshmërish, më parë nga AKSIK-u dhe të autorizuar nga titullari i institucionit apo i operatorit ekonomik.
3. Struktura e sigurisë apo oficeri i sigurisë mbikëqyr dhe verifikon gatishmërinë e këtyre sistemeve. Në rastet e defekteve të sistemit të kontrollit elektronik, riparimi i tyre bëhet në ambientet e miratuara nga titullari i institucionit, brenda zonave të sigurisë, nga persona apo operatorë ekonomikë të kontraktuar për këtë qëllim. Kur riparimi është i pamundur të kryhet në mjediset e institucionit, brenda orarit zyrtar të punës mund të kryhet në mjediset e operatorëve ekonomikë, të certifikuar përshtatshmërish më parë nga AKSIK-u, nën mbikëqyrjen e vazhdueshme të strukturës së sigurisë së institucionit.
4. Zëvendësimi apo zhvendosja e sistemeve të sigurisë elektronike pasqyrohet në skemën e sigurisë fizike të institucionit dhe miratohet nga titullari.
5. Regjistrimet e sistemit të sigurisë elektronike të ruhen jo më pak se 2 (dy) muaj. Në rastet e ndodhjes së incidenteve të sigurisë, mediat, në të cilat është regjistruar intervali kohor, të ruhen jo më pak se 2 (dy) vjet.

Neni 13
Sigurimi me rojë

1. Në mjediset ku punohet me informacionin e klasifikuar “Sekret shtetëror”, të NATO-s, të BE-së, të shteteve dhe organizatave të tjera ndërkombëtare është e nevojshme të merren masa për sigurimin me rojë fikse dhe/ose të lëvizshme, gjatë 24 (njëzet e katër) orëve. 
2. Rojat janë përgjegjëse për ruajtjen e zonave të sigurisë, ndërtesave, zyrave dhe mjediseve të tjera ku punohet me informacionin e klasifikuar që u janë dhënë për ruajtje. Ato janë përgjegjëse për sigurimin e objekteve të mësipërme edhe gjatë ditëve të pushimeve, pas orarit zyrtar të punës dhe në situata të veçanta. Rojat dhe patrullat duhet të kenë të qarta detyrat që kryejnë dhe u bëhet instruksion i vazhdueshëm për shërbimin. Ato u nënshtrohen kontrolleve të vazhdueshme, veçanërisht pas orarit zyrtar të punës, gjatë natës dhe në situata të veçanta. 
3. Rregullat dhe vendi i shërbimit të rojave dhe patrullave përcaktohen duke bashkëpunuar me autoritetin që ka në zotërim informacionin e klasifikuar me institucionin që ka detyrimin apo është kontraktuar për të kryer shërbimin e rojës.
4. Rojat dhe patrullat duhet të kenë në mbikëqyrje të gjithë personat dhe mjetet që hyjnë dhe dalin nga zonat e sigurisë.
5. Në vendrojë duhet të jetë e afishuar lista e institucioneve, pikat e kontaktit në institucione (struktura e sigurisë) dhe numrat përkatës të telefonit që duhen thirrur në rast emergjence.
6. Rojat duhet të kenë në dispozicion mjete teknike të përshtatshme për kontrollin e personave, të mjeteve dhe të vizitorëve që kanë të drejtë të hyjnë në zonat e sigurisë. Ata kanë të drejtë të pengojnë çdo individ që lëviz në zonat e sigurisë në kundërshtim me rregullat e vendosura.

KREU IV
STRUKTURA E SIGURISË

Neni 14
Struktura dhe oficeri i sigurisë

1. Institucionet e administratës publike apo operatorët ekonomikë, që prodhojnë apo administrojnë informacion të klasifikuar, caktojnë strukturën e sigurisë ose oficerin e sigurisë, me qëllim mbikëqyrjen e zbatimit të masave në fushën e informacionit të klasifikuar.
2. Struktura e sigurisë/oficeri i sigurisë është pikë kontakti i institucionit të administratës publike ose operatorit ekonomik, me AKSIK-un për organizimin, koordinimin, mbikëqyrjen dhe zbatimin e të gjitha aspekteve ligjore dhe nënligjore për punën me informacionin e klasifikuar “Sekret shtetëror” të NATO-s, të BE-së, të shteteve dhe organizatave të tjera ndërkombëtare.

Neni 15
Detyrat e strukturës së sigurisë/oficerit të sigurisë

1. Struktura e sigurisë/oficeri i sigurisë, në kuadër të vlerësimit të rreziqeve dhe kërcënimeve të sigurisë, të ndjekë dinamikën e ndryshimeve të akteve normative, në zbatim të legjislacionit në fuqi për informacionin e klasifikuar.
2. Struktura e sigurisë/oficeri i sigurisë mbikëqyr dhe inspekton, në mënyrë të vazhdueshme, punën me informacionin e klasifikuar brenda institucionit dhe i raporton titullarit të institucionit dhe, nëpërmjet tij, AKSIK, të gjitha shkeljet dhe incidentet e sigurisë që mund të ndodhin ose kanë ndodhur për informacionin e klasifikuar “Sekret shtetëror” të NATO-s, të BE-së, të shteteve dhe organizatave të tjera ndërkombëtare.
3. Struktura e sigurisë/oficeri i sigurisë i rekomandon titullarit të institucionit masat përkatëse, në rast të konstatimit të shkeljeve ose të mosmarrjes së masave për sigurimin e informacionit të klasifikuar “Sekret shtetëror” të NATO-s, të BE-së, të shteteve apo organizatave të tjera ndërkombëtare, nga strukturat e institucionit.
4. Struktura e sigurisë/oficeri i sigurisë është strukturë përgjegjëse për trajnimet dhe edukimin e personelit të institucionit, i cili, për shkak të detyrave zyrtare, mund dhe duhet të njihet me informacionin e klasifikuar “Sekret shtetëror” të NATO-s, të BE-së, të shteteve dhe organizatave të tjera ndërkombëtare.
5. Struktura e sigurisë/oficeri i sigurisë jep përgjigje ligjore dhe teknike për problemet në fushën e informacionit të klasifikuar, si: të sigurisë fizike, sigurimit të personelit, sigurimit të sistemeve të komunikimit dhe të informacionit, sigurimit industrial, klasifikimit, administrimit, transportimit fizik, deklasifikimit, zhvlerësimit, evakuimit, asgjësimit dhe shkatërrimit.
6. Struktura e sigurisë/oficeri i sigurisë ndjek dhe mbikëqyr instalimin, mirëmbajtjen dhe inspektimin e rregullave të sigurisë fizike për pajisjet e sigurimit teknik dhe elektronik, sigurimin me rojë në institucionin përkatës. 
Struktura e sigurisë/oficeri i sigurisë propozon: 
a) Urdhrin “Për përcaktimin e zonave të sigurisë”, shoqëruar me planin e masave të sigurisë fizike dhe skemën e sigurisë fizike të objektit;
b) Planin e evakuimit të informacionit të klasifikuar “Sekret shtetëror” të shteteve dhe organizatave të tjera ndërkombëtare;
c) Planin e evakuimit të informacionit të klasifikuar të NATO-s dhe të BE-së, në bashkëpunim me punonjësit e zyrave të nënregjistrit për informacionin e klasifikuar të NATO-s dhe të BE-së.
7. Në rastet kur në institucionin shtetëror ka shkelje sigurie apo sinjalizime për veprime, të cilat, në kuadër të vlerësimit të rreziqeve dhe kërcënimeve të sigurisë, mund të provokojnë shkelje apo incidente të sigurisë për informacionin e klasifikuar “Sekret shtetëror” të NATO-s, të BE-së, të shteteve apo organizatave të tjera ndërkombëtare, struktura e sigurisë/oficeri i sigurisë i raporton titullarit të institucionit dhe nëpërmjet tij, AKSIK-ut. Titullari i institucionit ngre komisionin për të shqyrtuar çështjen, i cili i raporton lidhur me:
a) vlerësimin për rastin;
b) evidentimin e shkeljes së sigurisë ose të veprimeve përkatëse;
c) personat përgjegjës;
ç) propozimin për masat përkatëse ndaj tyre, sipas legjislacionit në fuqi;
d) masat përkatëse për eliminimin ose parandalimin e dëmit.

KREU V
DEZINFEKTIMI ELEKTRONIK

Neni 16
Rastet e kryerjes së dezinfektimit elektronik

1. AKSIK-u, vetëm me qëllim mbrojtjen e informacionit të klasifikuar, në mënyrë periodike, kryen dezinfektimin elektronik të ndërtesave, zyrave, dhomave, pajisjeve, ku prodhohet, regjistrohet, shfrytëzohet, transmetohet, ruhet, arkivohet dhe shkatërrohet informacioni i klasifikuar “Sekret shtetëror’ i NATO-s, BE-së, shteteve dhe organizatave të tjera ndërkombëtare.
2. Rastet e kryerjes së dezinfektimit elektronik:
a) Sipas një plani inspektimi vjetor të hartuar nga AKSIK-u për kryerjen e dezinfektimit elektronik në institucionet shtetërore dhe operatorët ekonomik;
b) Me kërkesë të një institucioni shtetëror në rastet kur organizohen takime, konferenca, seminare, në të cilat trajtohet informacioni i klasifikuar “Sekret shtetëror” i NATO-s, BE-së, shteteve dhe organizatave të tjera ndërkombëtare;
c) Me kërkesë të argumentuar të një institucioni shtetëror në rastet e realizimit të një prokurimi të klasifikuar;
ç) Në çdo rast kur AKSIK-u, institucioni shtetëror ose operatori ekonomik vlerësojnë se ky proces duhet kryer për shkak të një shkelje apo incidenti sigurie.
3. Drejtori i përgjithshëm i AKSIK-ut miraton planin e dezinfektimit elektronik, i cili do të kryhet në institucionet e administratës publike dhe operatorët ekonomikë.

Neni 17
Kryerja e dezinfektimit elektronik

1. Dezinfektimi elektronik kryhet nga struktura përkatëse dhe e specializuar e AKSIK-ut, e cila gjatë të gjithë procesit shoqërohet nga struktura e sigurisë ose personi i autorizuar nga titullari i institucionit apo i operatorit ekonomik, të cilët duhet të jenë të certifikuar përshtatshmërish. 
2. Për kryerjen e dezinfektimit elektronik, AKSIK-u njofton zyrtarisht paraprakisht institucionin shtetëror ose operatorin ekonomik.
3. Pas çdo procesi të dezinfektimit elektronik, AKSIK-u harton raportin përkatës ku evidentohen gjetjet, mangësitë e konstatuara dhe rekomandimet përkatëse, një kopje e të cilit i dërgohet titullarit të institucionit ose operatorit ekonomik.
4. Drejtori i përgjithshëm i AKSIK-ut nxjerr udhëzim për strukturën e dezinfektimit elektronik në AKSIK dhe për mënyrën e kryerjes së këtij procesi, sipas parashikimit të pikës 2, të nenit 79, të ligjit nr. 10/2023, “Për informacionin e klasifikuar”.

KREU VII
EVAKUIMI I INFORMACIONIT TË KLASIFIKUAR 

Neni 18
Evakuimi i informacionit të klasifikuar “Sekret shtetëror”, të shteteve dhe organizatave të tjera ndërkombëtare

1. Titullarët e institucioneve, ku punohet me informacionin e klasifikuar, miratojnë planin e detajuar të evakuimit të informacionit të klasifikuar “Sekret shtetëror”, të shteteve dhe organizatave të tjera ndërkombëtare.
2. Me shpalljen e gjendjes së luftës, gjendjes së jashtëzakonshme, fatkeqësive natyrore dhe emergjencave të tjera civile, gjithë personeli që administron informacion të klasifikuar ndjek situatën dhe dorëzon informacionin e klasifikuar dhe pajisjet ku prodhohet, ruhet, transmetohet në vendet dhe strukturat, sipas planit të evakuimit.
3. Strukturat e ngarkuara për evakuim marrin masa për sistemimin e informacionit të klasifikuar “Sekret shtetëror”, të shteteve dhe organizatave të tjera ndërkombëtare në arka metalike. Në kapakun e çdo arke etiketohet:
i. Institucioni përkatës dhe numri i arkës;
ii. Viti i krijimit të fondit ose të fondeve që ndodhet në arkë;
iii. Niveli më i lartë i informacionit që ndodhet në arkë.
4. Transportimi i informacionit të klasifikuar “Sekret shtetëror”, shteteve dhe organizatave të tjera ndërkombëtare dhe pajisjeve, nga vendi i grumbullimit për në vendet e caktuara për ruajtje, bëhet me mjetet e planifikuara dhe i shoqëruar me roja të armatosura. Institucionet që nuk kanë mundësi shoqërimi me roja të armatosura bashkëpunojnë me Ministrinë e Mbrojtjes, Drejtorinë e Përgjithshme të Policisë së Shtetit ose me Gardën e Republikës.
5. Operatorët ekonomikë që administrojnë informacion të klasifikuar, marrin masa për evakuimin e informacionit të klasifikuar në përputhje me këtë rregullore, deri tek autoriteti kontraktor. 

Neni 19
Evakuimi i informacionit të klasifikuar të NATO-s dhe BE-së

1. Në rastet e gjendjes së luftës, të gjendjes së jashtëzakonshme, të fatkeqësive natyrore dhe të emergjencave të tjera civile, për shmangien e përvetësimit, dëmtimit, komprometimit dhe shkatërrimit të informacionit të klasifikuar të NATO-s dhe BE-së, si dhe pajisjeve kompjuterike, në të cilat është prodhuar, ruajtur, transmetuar informacion i klasifikuar, institucionet e administratës publike përgatisin plane për mbrojtjen, evakuimin ose shkatërrimin e tij.
2. Titullari i institucionit miraton planin për evakuimin e informacionit të klasifikuar të NATO-s dhe planin për evakuimin e informacionit të klasifikuar të BE-së.
3. Me shpalljen e gjendjes së luftës, gjendjes së jashtëzakonshme, fatkeqësive natyrore dhe emergjencave të tjera civile, i gjithë personeli, që administron informacionin e klasifikuar të NATO-s dhe BE-së, dorëzon në zyrat e sistemit të regjistrit këtë informacion dhe pajisjet ku prodhohet e ruhet ai.
4. Punonjësit e zyrave të sistemit të regjistrit marrin masa për sistemimin e informacionit të klasifikuar të NATO-s dhe BE-së në arka metalike veçmas. Në kapakun e çdo arke etiketohet:
a) institucioni përkatës dhe numri i arkës;
b) viti i krijimit të fondit ose të fondeve që ndodhet në arkë;
c) niveli më i lartë i informacionit që ndodhet në arkë.
5. Punonjësit e zyrave të sistemit të regjistrit dhe struktura e sigurisë/oficeri i sigurisë ose persona të autorizuar nga titullari i institucionit marrin masa për transportimin e këtij informacioni për te zyra e Regjistrit Qendror, në AKSIK, duke zbatuar planin e evakuimit për informacionin e klasifikuar të NATO-s dhe BE-së.
6. AKSIK-u merr masa për evakuimin e të gjithë informacionit të klasifikuar të NATO-s dhe BE-së të zyrave të sistemit të regjistrit për në destinacionin përfundimtar. 


